SOSTE Suomen sosiaali ja terveys ry

**LAUSUNTO**

8.8..2013

TYÖ- JA ELINKEINOMINISTERIÖ

**Viite: lausuntopyyntö (30.5.2013) diaarinumero** **TEM/253/03.01.01/2013**


**Asia: Hallituksen esitys eduskunnalle laiksi säätiön valvontamaksusta**

SOSTE Suomen sosiaali ja terveys ry on valtakunnallisten sosiaali- ja terveysjärjestöjen kattojärjestö. SOSTE on sosiaali- ja terveyspoliittinen vaikuttaja ja asiantuntijajärjestö, joka rakentaa sosiaalisen hyvinvoinnin ja terveyden edellytyksiä yhteistyössä jäsenyhteisöjensä kanssa. SOSTE Suomen sosiaali ja terveys ry:n varsinaisina jäseninä on 190 valtakunnallista sosiaali- ja terveysalan järjestöä ja yhteistyöjäseninä 64 muuta sosiaali- ja terveysalan toimijaa.

Liitteenä SOSTE Suomen sosiaali ja terveys ry:n lausunto yllämainitusta asiasta.

Lisätietoja: lakimies Anneli Pahta, puh. 040 742 9511, sähköposti: anneli.pahta@soste.fi

SOSTE Suomen sosiaali ja terveys ry



Vertti Kiukas   
pääsihteeri

SOSTE Suomen sosiaali ja terveys ry kiittää saamastaan lausuntopyynnöstä ja lausuu kunnioittavasti seuraavaa.

**Säätiön valvontamaksu**

Esityksessä ehdotetaan säädettäväksi laki säätiön valvontamaksusta, jossa säätiön taseen loppusumman perusteella määräytyvä porrastettu valvontamaksu korvaisi nykyisen vuosiselvitysilmoituksen käsittelymaksun. Valvontamaksut tuloutettaisiin valtion talousarviossa bruttomääräisinä tuloina ja vastaavan suuruinen määräraha osoitettaisiin Patentti- ja rekisterihallitukselle. PRH on nettobudjetoitu virasto ja perittävät maksut on tarkoitus määrittää vastaamaan PRH:n suoritetuotannosta syntyviä kustannuksia.

PRH:n suorittama valvonta on pääosin jälkikäteen tapahtuvaa laillisuusvalvontaa, joka perustuu ensisijaisesti tilinpäätösasiakirjoihin ja vuosiselvityksiin, joita säätiöt toimittavat PRH:lle. Sosiaali- ja terveysalalla toimivat säätiöt ovat PRH:n valvonnan ohella myös muiden viranomaisen valvonnan kohteena. Esimerkkeinä näistä voidaan mainita RAY, Valvira, AVI ja ARA. SOSTE katsoo, että kaikkien säätiöiden tulee olla toimialasta riippumatta riittävän, tosiasiallisen valvonnan kohteena, jotta voidaan valvoa säätiölain ja muiden säätiöiden toimintaa ohjaavien lakien noudattamista.

Säätiörekisterin hakemus- ja ilmoitusasioista säätiöiltä perimät maksut ovat huomattavasti korkeampia kuin yhdistys- ja kaupparekisterin perimät vastaavat maksut. Maksujen suuruutta perustellaan osin sillä, että säätiöiden ilmoitusten ja rekisteröintien käsittely vaatii suuremman työmäärään. Molempien rekisterien tarkoitus on kuitenkin lähtökohdiltaan sama: oikeusvarmuuden, laillisuuden ja tiedonsaannin toteutumisen turvaaminen yhteiskunnassa. Rekisterit ovat osa yhteiskunnan perusrekisterijärjestelmää ja niiden ylläpidosta aiheutuvien kustannusten tulisi myös jakautua tasapuolisesti kaikille.

SOSTE toivoo, että säätiöiden valvontamaksusta päätettäessä otettaisiin huomioon myös uuden säätiölain säätiöille aiheuttamat lisäkustannukset. On todennäköistä, että uuden säätiölain myötä tilintarkastusinstituution tehtävät lisääntyvät ja tilintarkastuspalkkiot kasvavat aiheuttaen säätiöille lisää valvonnasta aiheutuvia kustannuksia.

Nykyisessä mallissa säätiöiden, yhdistysten ja yritysten välinen yhdenvertaisuus ja taloudellisuus toteutuvat huonosti. Säätiöt kustantavat kokonaan säätiörekisterissä olevien tietojen keruun ja ylläpidon, vaikka esimerkiksi yhdistysrekisterin toimintaa subventoidaan valtion budjetista. Säätiörekisterin toiminnan tukeminen osittain valtion varoista tulisi arvioida uudelleen. Mikäli osa säätiörekisterin kustannuksista maksettaisiin jatkossa valtion budjetista, aivan kuten yhdistysrekisterinkin, voitaisiin PRH:n valvontatoimintaa vahvistaa ja kehittää tarkoituksenmukaisella tavalla ilman, että tästä aiheutuu säätiöille huomattavia taloudellisia lisävelvoitteita.